Det var ikke meningen, at den dræbte journalist Kim Isabel Walls krop skulle flyde op til overfladen af havet og skylle i land. Derfor var der på liget "fæstnet metal", der skulle sikre, at kroppen blev på havets bund.

Sådan lyder det fra drabschef og efterforskningsleder Jens Møller ved Københavns Politi på et pressemøde, efter det er kommet frem, at det kvinde-lig, som politiet fandt i vandet ud for Amager i mandags, er den svenske journalist Kim Isabel Wall.

Han fortæller også, at der er fundet blod fra Kim Wall ombord på ubåden Nautilus.

- Det ser ud som om, der er skader på torsoen, som er et forsøg på at sikre, at luft og gasser skulle slippe ud, så kroppen ikke skal drev op til overfladen, siger han og tilføjer, at ligeledes var "fæstnet metal" på torsoen.

- Det har været en meget lang og kompliceret obduktion på grund af de afrevne legemsdele, siger Jens Møller.

Læs også : Retskorrespondent om fund af Kim Wall: Partering gør det til en helt anden sag

Politiet kender endnu ikke dødsårsagen, men forklarer, at man ved hjælp af dna fra Kim Walls hårbørste og tandbørste har været i stand til at lave et dna-match mellem den fundne torso og den dræbte freelancejournalist.